Indrømmet - overskriften på denne artikel kan måske virke en smule misvisende, men ikke desto mindre er det en meget central rolle, som Rolf Heim den 17. april indtog på Vendsyssel Teater: Rollen som ny teaterdirektør. - Det er et skønt hus at komme ind i og medarbejderne er glade for, at en ny chef er kommet på plads, fortæller Rolf Heim, der afløser Lars Sennels på posten som teaterdirektør. - Der har været meget at tage fat på fra ”day one”. Jeg skulle lære huset at kende, arbejdsgange at kende, jeg skulle forholde mig til den kommende sæson og mest af alt vores økonomi, fortæller han. Og den skrantende økonomi har fået stor omtale - ikke mindst fordi borgerne skal dække underskuddet, men mere om det senere. Da Rolf Heim kommer fra et job på Bådteatret i København, har jobskiftet samtidig betydet, at han nu har slået sig ned i Vendsyssel – og det er ikke kun for at have kort afstand til sin arbejdsplads. - I det her tilfælde er det altafgørende, for vi skal lave teater til borgerne i Vendsyssel. Så jeg er nødt til at lære kulturen og borgerne at kende. Jeg skal finde ud af, hvad de lokale historier er og hvad man er optaget af, siger han. Røde tal i regnskabet Vendsyssel Teater står til at komme ud af 2023 med et underskud på knap tre millioner kroner. En situation, som ifølge Rolf Heim kalder på en konsekvent og stram spareplan. - Vi skal spare og lave nogle budgetter, som er overskuelige og som vi skal forholde os til. - Og vi skal skrue forventningen til billetsalget ned – ikke fordi vi ikke regner med at publikum kommer tilbage, men lige nu er vi bare nødt til at køre på et økonomisk lavt blus, siger han. Det er blandt andet et billetsalg, som ikke er vendt tilbage til det samme niveau som før coronapandemien, der har været medvirkende til den økonomiske situation – ligesom energikrise og inflation heller ikke har hjulpet. For Rolf Heim handler det derfor om at finde en fornuftig balance mellem økonomien på den ene side og repertoiret på den anden side. - Du kan lave fantastisk kunst for tre millioner kroner, men du kan også lave fantastisk kunst for 500.000 kroner. Jeg tror det er vigtigt, at vi finder ud af hvilken slags historier og fortællinger, som borgerne i Vendsyssel har lyst til at høre. - Vi er jo ikke et storbyteater, men et teater, som er en del af en region og en egn, siger han. Du kan høre meget mere om Rolf Heims visioner for Vendsyssel Teater i denne uges Indblik. Programmet er tilgængeligt allerede nu i playeren og som podcast. Du kan også kigge med i aften klokken 19.50 på TV2 Nord Salto.

Opsummering:
Direktørens kontor på Vendsyssel Teater har fået nyt navn på døren. Og bag det gemmer sig en mand med rødder i Schweiz og en forkærlighed for scenekunst.